Document ID: 32010R0962

A BIZOTTSÁG 962/2010/EU RENDELETE
(2010. október 26.)
a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról szóló 2042/2003/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre és különösen annak 100. cikke (2) bekezdésére,
tekintettel az 1108/2009/EK rendelettel (1) módosított, a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EK tanácsi rendelet, 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendeletre (2) és különösen annak 5. cikke (5) bekezdésére,
mivel:
(1)
Az európai repülésbiztonság egységesen magas szintjének fenntartása érdekében szükséges továbbra is alkalmazni a jelenlegi követelményeket és eljárásokat a légi járművek és repüléstechnikai termékek, alkatrészek és berendezések folyamatos légi alkalmasságának biztosítása és az ezzel összefüggő feladatokban részt vevő szervezetek és személyek jóváhagyása terén, különös tekintettel a nem kereskedelmi célú légi járművek karbantartói engedélyének kibocsátásához szükséges képzésre, vizsgáztatásra, tudásszintre és szakmai gyakorlatra vonatkozóan.
(2)
Az Európai Repülésbiztonsági Ügynökség (a továbbiakban: az Ügynökség) a 216/2008/EK rendelet 17. cikke (2) bekezdése b) pontjának és 19. cikke (1) bekezdésének megfelelően három véleményt (3) adott ki a Bizottság részére. Elegendő időt szükséges biztosítani a jelenleg alkalmazandó szabályok esetleges módosításaiból fakadó hatások vizsgálatára annak érdekében, hogy az említett szabályok minden esetben - a kockázatértékelést is figyelembe véve - egyszerűek, arányosak, költséghatékonyak és hathatósak maradjanak.
(3)
A tagállamok illetékes hatóságai és az érdekelt felek számára ezért indokolt lehetővé tenni, hogy a nagy légi járműnek nem minősülő, nem kereskedelmi célú légi járműveket érintő bizonyos rendelkezéseket még további egy évig ne alkalmazzák.
(4)
A 2042/2003/EK bizottsági rendeletet (4) ezért ennek megfelelően módosítani kell.
(5)
Az e rendeletben előírt intézkedések összhangban vannak a 216/2008/EK rendelet 65. cikke alapján létrehozott bizottság véleményével,
ELFOGADTA EZT A RENDELETET:
1. cikk
A 2042/2003/EK rendelet 7. cikke (3) bekezdésének g) pontja helyébe a következő szöveg lép:
„g)
a III. melléklet (66. rész) alábbi rendelkezéseit a kereskedelmi légi fuvarozásban nem érintett, nem nagy légi járművekre, 2011. szeptember 28-ig:
-
az I. melléklet (M. rész) M.A.606. pontjának g) bekezdése és M.A.801. pontjának b) bekezdése 2. albekezdése,
-
a II. melléklet (145. rész) 145.A.30. pontjának g) és h) bekezdése.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. október 26-án.

Labels: 7
8
9